### | | | | --- | --- | | | | | --- | | **Byråd** 29. september 2020 Sagsnr. 710-2016-49750 Dok.nr. 710-2020-245294 Sagsbehandler DPCHAN | | 159.                Ændring af 10. klassetilbuddet fra skoleåret 21/22 - Åbent

###

|  |  |
| --- | --- |
| Tidl. politisk behandling | BY, 04.11.19, pkt. 167, BS-U, 05.12.19, pkt. 68 |
| Forventet sagsgang | BS-U, ØK, BY |
| Lovgrundlag | Folkeskoleloven |

###

**SAGENS INDHOLD**

I denne sag skal Byrådet tage stilling til forslag om
ændring af Favrskov Kommunes 10. klassestilbud gældende fra skoleåret 2021/22.

I
aftalen om Budget 2020-23 indgår, at der udarbejdes en analyse af et fremtidigt
10. klassetilbud, hvor mulighederne for videreudviklingen af 10. klasse undersøges
med fokus på, at flere elever motiveres til at vælge en ungdomsuddannelse for
derigennem at bidrage til at løse de aktuelle og forventede fremtidige
rekrutteringsudfordringer. I analysen indgår konkrete vurderinger af, hvilke
muligheder der er for udvikling af samarbejdet eller samdriften mellem 10.
klasse, håndværksuddannelserne og social- og sundhedsuddannelserne.

Kommissorium
for analysen blev godkendt af Børne- og Skoleudvalget 5. december 2019 (pkt. 68).

Analysen indeholder både en beskrivelse af det nuværende
10. klassestilbud i Hammel og Hadsten, herunder målgruppe, indhold, fysiske
rammer og økonomi, samt en analyse af, hvordan det fremtidige 10. klassestilbud
kan udvikles mest hensigtsmæssigt. Analysen er vedlagt som bilag.

Søgningen til 10. klasse er steget
markant fra skoleåret 2019/20, idet 98 elever i marts 2020 har søgt 10. klasse
på en folkeskole i [adresse] til skoleåret 2020/21. Det svarer til en
stigning på ca. 60 % i forhold til året før, hvor der var 59 elever, der søgte.
Til de to foregående skoleår søgte henholdsvis 64 elever og 71 elever 10.
klasse i kommunen.

Det endelige antal elever i
skoleåret bliver erfaringsmæssigt større end det antal, der søger fra 9.
klasse. I skoleåret 2019-20 var der 79 elever i 10. klassetilbuddet, som skal
ses i forhold til de 59 elever, der søgte i marts måned. Det skyldes typisk
elever, der efter skoleårets start kommer tilbage fra et 10. klassetilbud på
efterskoler. I søgningen i marts indgår ikke de enkelte elever fra andre
kommuner, der vælger 10. klasse i [adresse].

**VURDERING**

Analysen af det fremtidige 10. klassestilbud viser, at den
geografiske placering er en væsentlig faktor ved valg af tilbud. Derfor
vurderer Børn og Kultur, at der også fremover skal tilbydes 10. klasse i både
Hammel og Hadsten.

Herudover
viser analysen, at 10. klassetilbuddene kan styrkes og i højere grad målrettes
de enkelte elevers behov, hvis der etableres flere differentierede tilbud
tilpasset elevernes faglige og sociale profiler og ønsker. Det bliver af den
vej muligt både at understøtte unge, der har behov for et fagligt løft,
og/eller unge, hvis primære udfordring er, at de af sociale eller personlige
årsager ikke føler sig parat til at vælge en ungdomsuddannelse. Det er også
gennem flere differentierede tilbud muligt at styrke afklaringen og
motivationen samt det faglige grundlag blandt de unge, som kunne have interesse
for at søge en erhvervsfaglig ungdomsuddannelse.

På
baggrund af analysen vurderer Børn og Kultur samlet set, at Favrskov Kommunes
10. klassetilbud skal ændres, således at eleverne fremover tilbydes at vælge et
af følgende tre spor:

·
Et virksomhedsspor (almen 10-klasse)

Sporet har fokus på samarbejde
med lokale virksomheder med blandt andet det formål, at eleverne får et
tydeligt billede af de forskellige brancher.

·
Et fagligt/bogligt spor (almen 10. klasse)

Sporet har fokus på at skabe et
fagligt løft samt øget brobygning på henholdsvis erhvervsskoler og gymnasier
med blandt andet det formål, at eleverne gennem et længere forløb på de
respektive uddannelsesinstitutioner får et reelt indtryk af arbejdsformer og
det faglige niveau.

·
Et erhvervsfagligt spor (erhvervsklasse)

Sporet er organiseret således,
at eleverne både får 10. klasse samt det første grundforløb af en
erhvervsuddannelse i løbet af skoleåret. Modellen gennemføres i samarbejde med
Den jydske Haandværkerskole i Hadsten. Der planlægges som udgangspunkt med 20
elever i ordningen.

Med virkning fra
skoleåret 2021/22 foreslås det, at der oprettes et erhvervsfagligt spor på
Hadsten Skole/Den jydske Haandværkerskole i form af en erhvervsklasse efter
20-20 modellen, og at der oprettes et alment 10. klassestilbud i både Hadsten
og Hammel, hvor eleverne har mulighed for at vælge enten et virksomhedsspor
eller et fagligt/bogligt spor. Eleverne på de to spor kan godt gå i samme
klasse på den enkelte skole og have et antal timer sammen.

Børn og Kultur vurderer,
at den foreslåede ændring af det fremtidige 10-klasses-tilbud i [adresse]
Kommune bedre vil kunne understøtte unge:

·
som har brug for et fagligt løft

·
der er fagligt stærke

·
som af personlige årsager ikke føler sig parate til at vælge en
ungdomsuddannelse

·
der har behov for en afklaring af valg af ungdomsuddannelse.

Børn og Kultur vurderer
generelt, at den foreslåede ændring af tilbuddet vil styrke eleverne i at
træffe det rigtige valg om videre uddannelse gennem introduktion til de
forskellige uddannelse og brancher.

Børn og Kultur vurderer
også, at forslaget om oprettelse af en erhvervsklasse, samt de muligheder, de
to andre spor tilbyder i forhold til et øget kendskab og introduktion til
erhverv og erhvervsuddannelser, vil kunne motivere flere unge til at vælge en
erhvervsuddannelse.

De nuværende befordringsmuligheder vurderes at være tilstrækkelige
i forhold til, at elever fra hele kommunen kan søge 20-20 ordningen i Hadsten.
Elever fra [adresse] vil dog skulle påregne et skift i Hammel og dermed en
relativ lang transporttid på op imod 1,5 time. I den af Byrådet 26. maj 2020
(pkt. 92) vedtagne trafikplan for Favrskov Kommune med forventet ikrafttræden
sommeren 2021, er der blandt andet lagt op til direkte forbindelse fra Thorsø
til [adresse]. Planen vil forbedre forbindelsen mellem Thorsø-området
og Hadsten væsentligt. I
januar 2021 vil der være offentlig høring af køreplaner, herunder ændringer i
overensstemmelse med den kollektive trafikplan for Favrskov Kommune.

Oprettelsen af 20-20 ordningen i Hadsten kræver i henhold
til gældende regler indgåelse af en driftsoverenskomst mellem kommunen og
institutionen, hvor rammerne omkring undervisningen fastlægges. Der er indledt
en dialog med Den jydske Haandværkerskole omkring den nærmere tilrettelæggelse
af tilbuddet.

**ØKONOMI**

Børn
og Kultur vurderer ikke, at der er væsentlige mer- eller mindreudgifter
forbundet med de foreslåede tiltag.

Der kan dog være et mindre økonomisk potentiale på lidt
længere sigt. Ved gennemførelse af det erhvervsfaglige spor med 20-20 modellen
opnås således en besparelse ved, at Den jydske Haandværkerskole vil kunne
indhente statsligt taxametertilskud til grundforløbet GF1. Det vil i givet fald
medføre en mindreudgift for Favrskov Kommune på ca. 10.000 kr. årligt for hver
elev, der tilmeldes ordningen.  Modsat vil der være merudgifter til buskort som
følge af, at elever fra hele kommunen kan søge tilbuddet, samt ekstra
kørselsudgifter til praktik.

Der vil samtidig kunne komme ekstraudgifter til befordring
i forbindelse med forløbet på ungdomsuddannelserne for de almene 10. klasser.
Udgiften vurderes dog at være begrænset til en estimeret merudgift på under
50.000 kr.

Der forventes ikke umiddelbart bygningsmæssige konsekvenser
af forslaget.

Børne- og Skoleudvalget vil i foråret 2021 efter
ansøgningerne til 10. klasse blive orienteret om eventuelle økonomiske
konsekvenser i forhold til ekstra kørsel til praktik, forløb på
ungdomsuddannelserne, samt eventuelle merudgifter til buskort for elever, der
har søgt 20-20-ordningen. Udvalget vil ultimo 2020 blive orienteret om
indgåelse af driftsoverenskomst med Den jydske Haandværkerskole.

**INDDRAGELSE**

10. klasseelever i skoleåret 2019/20, lærere, ledere og
forældre/bestyrelser har været inddraget gennem workshops. Relevante
ungdomsuddannelser er også inddraget. Derudover har Børn og Kultur gennemført
en spørgeskemaundersøgelse blandt elever i 10. klasse (januar 2020).

**INDSTILLING**

Direktøren for Børn og Kultur indstiller til Byrådet:

1.
At 10. klassetilbuddet med virkning
fra 2021/22 ændres til at bestå af tre spor som beskrevet i sagsfremstillingen.

**BESLUTNING**

***Børne- og Skoleudvalget, 2. september 2020:***

Fraværende:Sonja Jakobsen

Indstilles godkendt.

***Økonomiudvalget, 22. september 2020:***

Fraværende:Ingen

Indstilles godkendt.

**Bilag**

|  |  |
| --- | --- |
| Analyse af fremtidigt 10. klassestilbud | 710-2020-7677 |